Bleach (manga)

Bleach – manga komiksai, iliustruoti ir parašyti japonų autoriaus Tite Kubo. Manga publikuota nuo 2001 m. iki 2016 m. rugpjūčio mėnesio „Weekly Shōnen Jump“ kassavaitiniame antologijų žurnale. Iš viso išleisti 74 tomai. Po to Tokijuje įsikūrusios studijos „Pierrot“ buvo sukurta anime adaptacija, pradėta transliuoti 2004 ir užbaigta 2012 m. Prie to prisidėjo keturi filmai, pora OVA'ų bei eilė kompiuterinių žaidimų, paremtų „Bleach“ siužetu. 2018 m. kompanijos „Warner Bros.“ išleistas live-action tipo filmas. 

2022 m. anime serijos prisikėlė, pradėjus transliuoti paskutinę mangos istorijos dalį. Likęs siužetas bus dalinamas į mažesnius skyrelius, pirmosios 13 serijų žinomos kaip „Bleach: Thousand-Year Blood War“, pasakojančios apie kruviną susirėmimą sielų bendrijoje. Antrasis skirsnis vadinamas „The Separation“.„BLEACH: Thousand-Year Blood War Part 2!“ – Viz Media.

2005 m. „Bleach“ pelnė 50-ąjį Shogakukan mangų apdovanojimą shōnen kategorijoje.„小学館漫画賞: 歴代受賞者“ – Shogakukan (japonų k.)

 Siužetas 
Karakuros mieste gyvena 15-metis moksleivis Ičigo Kurosaki, galintis matyti dvasias. Dėl šio neįprasto gebėjimo jam pavyksta sutikti paslaptingą moterį, vardu Rukija Kučiki, kuri kaip paaiškėja, yra sielų medžiotoja (jap. 死神, Shinigami; pažod. "mirties dievas") ir ieško vadinamųjų "tuščiųjų", galinčių kenkti tiek gyviems žmonėms, tiek kitoms dvasioms. Sielų medžiotojų darbas yra sustabdyti tuščiųjų siautėjimą ir išsiųsti juos į dvasių bendriją (jap. 尸魂界; pažod. "mirusių dvasių pasaulis") – pasaulį, iš kurio ji pati ir atvyko. Bandydama apginti Ičigo, Rukija yra sužeidžiama vieno tuščiojo ir atsidūrusi beviltiškoje situacijoje pasiūlo vaikinukui iš jos perimti sielų medžiotojo galias, manydama, kad gali juo pasitikėti, kol ši pilnai atgaus jėgas. Kuriam laikui Rukijai tenka naudotis dirbtiniu fiziniu kūnu ir tuo pačiu patarinėti Ičigo, kuris užima pavaduojančio sielų medžiotojo pareigas, bet taip pat privalo lankyti pamokas vidurinėje mokykloje. Prie Ičigo prisijungia ir keli jo bendraklasiai, iš kurių du pažadina savo dvasines galias – Orihimė Inoė ir artimiausias draugas Sado "Čadas" Jasutora. Taip pat sutinka vaikinuką, vardu Uriju Išida, priklausantį ilgą nesutarimų istoriją su sielų medžiotojais turintiems kvinsiams ir gebantį valdyti dvasines daleles.

 Tematika 
„Bleach“ pasaulyje atsispindi tradiciniai japonų įsitikinimai ir prietarai, kad mirusiųjų dvasios gyvena tarp gyvų žmonių, o jų gera ar bloga natūra priklauso nuo tam tikrų aplinkybių.„Japanese Animation as a Global Product: The Lingering Traces of Nijonjinron and the Rise of Globalism and Hybridity“ – Journal of History & Social Sciences.  Štai viena pagrindinių herojų Orihimė Inoė buvo užauginta jos vyresnio brolio Soros, o jam žuvus partrenktam automobilio, Orihimė buvo įpratusi melstis dėl brolio dvasios ramybės. Tačiau mergina palaipsniui tapo vis labiau užimta mokyklinio gyvenimo ir draugų, todėl beveik nustojo melstis už savo brolį, o šis savo ruožtu tapo pagiežingas dėl per mažai skiriamo dėmesio ir šitaip virto tuščiuoju, vėliau užpuolusiu savo sesę. Tuo norima pasakyti, kaip svarbu neapleisti išugdytų įpročių, kad mirusiųjų dvasios neatsisuktų prieš žmones.„A Gathering of Spirits: Japan's Ghost Story Tradition from Folklore and Kabuki to Anime and Manga“ – iUniverse (11 p.).  Čia aptinkama ir šintoizmo mokymų, kalbančių apie piktųjų dvasių apsivalymą, pasitelkiant tam tikrus ritualus.

 Įvertinimas 
Iki 2017 m. visame pasaulyje iš viso jau buvo parduota daugiau kaip 90 mln. „Bleach“ manga tomų kopijų,„歴代発行部数ランキング“ – Manga Zenkan (japonų k.). Archyvuota iš originalo. o kitais metais jau siekė 120 su viršum mln.„Bleach Manga Has 120 Million Copies in Print Worldwide“ – Anime News Network. Vien Japonijoje 2008 m. buvo parduota 3,161,825 kopijų ir šitaip manga tais metais užėmė penktą vietą pagal pardavimus.„2008's Top-Selling Manga in Japan, by Series“ – Anime News Network. Šiai dienai manga serija laikoma viena geriausiai parduodamų „Weekly Shōnen Jump“ kada nors publikuotų leidinių.„BLEACH 千年血戦篇：キービジュアルに護廷十三隊の隊長陣、星十字騎士団集結 PVでユーハバッハのせりふも“ – Mantan Web (japonų k.). Archyvuotas straipsnis.

„Bleach“ palankumo sulaukė iš kritikų, kurie teigiamai vertino siužeto vingius, veiksmą ir personažų vystymą. Pagyrimų negailėta ir iliustravimui bei veikėjų dizaino sprendimams.„2007 Best Continuing Manga List — Top 10 Current Manga Series of 2007“ – About.com. Archyvuotas straipsnis. O kovų scenos prilygintos kai kuriems populiariems filmams.„Bleach: Volume 22 review“ – Comic Book Bin.„Bleach: Volume 20“ – Comic Book Bin. Archyvuotas straipsnis. Kiek kitokią nuomonę turėjo „Mania“ apžvalgininkas Jarred Pine, kritikuodamas mangą dėl persunktų stereotipų, ateinančių iš shōnen žanro, kaip ir nepakankamai žadą atimančių kovų scenų, perdėtų juokelių bei prasto supažindinimo su pagrindiniu mangos herojumi Ičigo Kurosakiu, iš pirmo žvilgsnio atrodančiu kaip paprasčiausias irzlus nenuorama, bet turinčiu troškimą apsaugoti sau svarbiausius žmones. Nepaisant to, kritikas nuolaidžiavo kalbėdamas apie bendrą personažų visumą ir teigė juos labai mėgstantis.„Bleach Vol. #01“ – Mania. Archyvuotas straipsnis.

 Šaltiniai 

 Pastabos 

Kategorija:2001 manga
Kategorija:Bleach